23. schôdza NR SR - 10.deň - A. dopoludnia
Dátum: 2024-12-09
Poslanec: Šipoš, Michal (SLOVENSKO)
Druh vystúpenia: Vystúpenie v rozprave

14. Ďakujem veľmi pekne, kolegovia, kolegyne, takmer prázdna sála, vidím tu jedného pána poslanca zo SMER-u, kolegov z opozície, ktorí chodia, samozrejme, do roboty, a jedného pána poslanca z HLAS-u, to len pre divákov, pre ľudí, ktorí to sledujú online, aby vedeli, ako ich poslanci, ktorí sú platení zo všetkých daní občanov Slovenskej republiky, aby vedeli, ako chodia do roboty. Je presne 10 hodín 32 minút, pracovný deň, každý slušný, poctivý občan chodí do roboty, musí chodiť do roboty, aby napĺňal daňami štátnu kasu, aby vládni politici mali z čoho rozdávať, no ale vládni poslanci zjavne ešte asi spia alebo neviem, čo robia, možno ešte z tej F1-ky, keď sa vracali s pánom Šutajom Eštokom, tak ešte potrebovali dospať z letu. Takže ideme sa, samozrejme, vrátiť a ja chcem hovoriť hlavne o našej vlajkovej lodi, a to je 200 euro na dieťa. Asi poznáte ten príbeh, ako sme sa počas našej vlády snažili pomôcť rodinám, ako sme sa snažili pomôcť hlavne rodinám, ktoré majú deti, lebo veľmi dobre vieme, že rodiny, ktoré sa rozhodli pre deti, ktoré sa rozhodli tie deti mať, vychovávať, vo finále z nich vychovať ľudí, ktorí prinášajú do štátneho rozpočtu ďalšie dane a takto ten štát môže potom fungovať, potom sú peniaze na dôchodky a tak ďalej, tak toto bola zásadná pomoc hlavne v časoch, keď na Slovensku boli obrovské krízy. Keď na Slovensku prišli, či už to bola energetická kríza, kde ľudia na Slovensku mali veľký problém tie energie a to všetko platiť, aj keď na druhej strane sme sa domácnostiam snažili pomôcť a zastropovali sme ceny energií tak, že do roku 2027 tá cena je, tuším, 62 eur za kWh, alebo megawatt, teraz mi pomôž, kolega, kilowatt alebo megawatt, 62 eur, aby som povedal správne. (Reakcia z pléna.) Tuším megawatt. No, ďakujem pekne. Takže tá cena bola zastropovaná, terajšia vláda sa chváli, ako oni zastropovali ceny alebo ako pomáhajú ľuďom, ale tá domáca úloha, ktorá bola pre túto vládu, bola, aby adresne nastavila pomoc ľuďom na Slovensku, pretože my keď sme prišli do vlády a videli sme ten chaos, ten marazmus, aký bol na ministerstvách, tak jediné riešenie, ktoré vtedy bolo, bolo tú pomoc nastaviť plošne. Tie peniaze, ktoré sme ušetrili, sme mohli takto potom pomáhať nielen rodinám s deťmi, ale bolo to aj seniorom, bol to rodičovský dôchodok, ktorý bol zase sociálny a spravodlivý, vyšší pre tých, ktorí majú deti, ktoré tie deti platia dane a odvádzajú do nášho systému ďalšie peniaze, a nižší pre tých, ktorí majú vysoké dôchodky, samozrejme. Alebo tí, ktorí nemajú deti a rozhodli sa nemať deti alebo nemôžu mať deti, tak jednoducho tí ten dôchodok majú nižší. To si myslím, že je spravodlivé a fér. No a popritom sme pomohli ľuďom, zásadne rodinám s deťmi s 200 eurami na dieťa, kde sme zvýšili zásadným spôsobom prídavky na deti, to je na tých 60 euro a 140 daňový bonus, ktorý sme zaviedli pre pracujúcich rodičov, ktorí jednoducho pracujú, odvádzajú dane a tam si mohli uplatniť ten daňový bonus. No a teraz my sme mali, samozrejme, že veľa odporcov, veľa ľuďom sa to nepáčilo, ale keď išli voľby, tak terajší predstavitelia vlády, ja si to pamätám veľmi dobre, ako Robert Fico, týždeň pred voľbami bol v Sobotných dialógoch a keď sa ho pýtali, a pýtal sa ho redaktor, že čo po voľbách s týmito všetkými sociálnymi výhodami, tak Robert Fico vážnym hlasom úplne chladnokrvne bez mihnutia oka povedal, že žiadna sociálna výhoda, žiadny sociálny príspevok, sociálny štandard, ktorý je nastavený za našej vlády, teraz hovorím o vláde Igora Matoviča, tak sa nič ľuďom nebude brať. Toto veľa ľudí, voličov SMER-u zobralo za pravdu, pretože hovoria si, však Robert Fico keď to povedal v Slovenskom rozhlase, tak určite by si nevymýšľal, neklamal by nás, no ale prišla tvrdá sprcha a po voľbách sa tie slová začali, začali sa rozsýpať ako piesok v rukách tých ľudí. Tí ľudia veľakrát počítali s tým, že tie peniaze budú mať do rodinného rozpočtu, pretože vieme veľmi dobre, že na Slovensku nemajú všetci platy ministrov, ktoré si navýšili o štyri-päťtisíc eur mesačne. Nie každý na Slovensku má plat premiéra Roberta Fica, ktorý zarába 11-tisíc eur mesačne. Nie každý na Slovensku bude mať rentu, keď pôjde do dôchodku, päťtisíc eur mesačne, ktorá mu bude každým rokom rásť, bude mať svojho šoféra, ochranku, limuzínu, ktorá ho bude vyvážať. Veľa ľudí z regiónov žije z minimálnej mzdy, veľa ľudí v regiónoch je rado, keď prežije z mesiaca na mesiac z tej výplaty, ktorú ťažko zarábajú a zarábajú ju počas pracovných dní, tak ako to je teraz. 10.37 h, traja vládni poslanci v pléne. Ľudia, občania Slovenskej republiky tvrdo drú na tých 700-800 euro mesačne a keď majú sľúbený daňový bonus 140 eur na dieťa, pretože pracujú, odvádzajú dane, keď vedia, že môžu aspoň s tými peniazmi rátať a desať dní, necelý týždeň, myslím, že to bolo necelý týždeň pred voľbami, im premiér Slovenskej republiky terajší, vtedy líder opozície, sľúbi, že žiadne sociálne štandardy im zobrané nebudú, tak tí ľudia mu uveria, volia ho a potom sa stane to, že oni sa rozmyslia po roku a povedia, že to oni musia jednoducho tým rodinám zobrať. Ja sa pýtam, potom akým spôsobom vyhral voľby SMER? Akým spôsobom vyhral voľby Robert Fico, keď ľuďom niečo sľuboval a na druhej strane to nedodržal a ešte jednoducho klamal. Lebo keby povedal pred voľbami, áno, tie financie sú rozvrátené, sú v katastrofálnom stave, budeme musieť šetriť, budeme si musieť uťahovať opasky, milí občania, mrzí ma to, ale budeme vám musieť zobrať ten daňový bonus, budeme vám, drahí dôchodcovia, musieť zobrať ten rodičovský príspevok, budeme musieť zdvíhať ceny, zdvíhať poplatky, budeme musieť zavádzať transakčné dane, zdvihovať diaľničnú známku a tak ďalej a tak ďalej a tak ďalej, budeme si musieť, drahí, ctení občania, zvyšovať platy a ešte podvodom, pretože obchádzame zákon o rozpočtovej zodpovednosti. Toto keby Robert Fico povedal pred voľbami, tak poviem, okej, v poriadku, mohli ste to spraviť. Ale toto Robert Fico nehovoril, Robert Fico hovoril úplný opak. A ja sa pýtam, prečo potom poslanci vládnej koalície, ktorí tu nie sú, teraz prišiel ďalší pán poslanec zo SMER-u, zdravím vás, štvrtý, prečo títo poslanci sa nepostavia na poslaneckom klube, nezaklopú na koaličnú radu (rečník zaklopal na rečnícky pult) a nepovedia, vážení, veď my sme pred voľbami ľuďom niečo sľúbili, nemôžeme si robiť z nich trhacie handry, trhacie kalendáre. Prečo ten daňový bonus nezachovávame? Čo stredoškoláci a vysokoškoláci, to nie sú deti? Tí nepotrebujú, aby im rodičia pomohli? Prečo týmto deťom ideme brať tie daňové bonusy? Takže ja som očakával aspoň minimálne u tých poslancov vládnej koalície, ktorí hovoria, že sú tu za to, aby bojovali za rodiny, ktorí hovoria o tom, že sú sociálni demokrati, ja som od týchto poslancov očakával, že nebudú bojovať za seba, ako to robí tu poslanec Migaľ, pán Danko by vedel viacej o tom hovoriť, na svoje občianske združenie a neviem aké dotácie rôzne. Nebudem sa tu hádzať o zem ako Huliak, ktorý sa tvári, že to chce pre rybárov, poľovníkov a včelárov, ale vo finále len chce nejaký flek alebo chce nejaký biznis. Ale budete bojovať za tie rodiny, však tí občania Slovenskej republiky, tí rodičia, to nie sú len voliči nášho hnutia SLOVENSKO, sú to veľakrát aj vaši voliči. Očakával som, že sa za nich postavíte, že za nich budete bojovať, ale máte ešte jednu šancu, tento návrh zákona predkladáme preto, aby ste jednoducho za to zahlasovali a aby rodiny s deťmi mohli mať naďalej daňový bonus. Pracujúce rodiny, ktoré jednoducho veľakrát žijú od výplaty k výplate. Tak uvidíme, ako budete hlasovať, drahí, ctení kolegovia z vládnej koalície. Ďakujem veľmi pekne.